Ko jaꞌin kunuxinxin Juan,
thi nchegithe chujni ngain jna thi xruꞌin jii,
ko bakjague na̱ ixin rugunda ruigithe na̱,
ko jañaa rukjaguxin na̱ ixin ukuinthuꞌe na̱ ko ubitjañeꞌe na̱ thi jianꞌa bancheꞌe na̱.
Ko kainxin chujni binthe nuntheꞌe Judea ko ni binthe rajna Jerusalén bakii na̱ ngain Juan.
Ko are jeꞌe na̱ bakendueꞌen ñao na̱ ixin kain thi jianꞌa bancheꞌe na̱,
Juan banchegithe na̱ ngain nda Jordán.
Ko lunthue Juan dikunchjian kunixin xreꞌe kucamello,
ko jithedunga naa rua,
ko bane kuxuali ko tsjeen kurmeena.
Are Juan bakjaago jaꞌin bandachro:
—Thi jiruena utuin tsii ko chunda icha tsjé juachaxin ke jaꞌan.
¡Ko jikininxinꞌa na tsunxindangaa kathee!
Jaꞌan nthagithe ra kunixin jinda;
aro jeꞌe sinthagithe ra kunixin Espíritu Santo.
Ko are Juan banchegithe chujni,
Jesús bachrjexin rajna Nazaret jii nuntheꞌe Galilea ko sakjui ngain Juan,
ixin bigithe ngain nda Jordán.
Ko are Jesús bachrjengixin jinda,
jeꞌe bikon xiree ngajni,
ko Espíritu Santo xinkajin ngataꞌa jeꞌe xraa naa kunthuanajni.
Ko ngajni kuinxin ni naa tha ndachro:
—Jaꞌa thi Xanꞌna anto thjuaa ko jaꞌan anto chaꞌna ixin jaꞌa.